Itä-Suomen maistraatti on kutsunut 89 henkilöä ilmoittautumaan maistraatille ensi marraskuuhun mennessä. Jos ilmoittautumisia ei tehdä, heidät voidaan julistaa kuolleiksi.

Kyse on 100 vuotta täyttäneistä henkilöistä, joiden eläkkeen maksu tai muut viralliset toimet ja tiedot ovat päättyneet viisi vuotta sitten. Kuulutuksen tarkoituksena on saada maistraatille tietoa näiden henkilöiden mahdollisesta elossa olosta. Tietoja vastaanotetaan joko henkilöiltä itseltään tai heidän sukulaisiltaan ja tuttaviltaan.

Maistraatin Joensuun yksikköön on kutsuttu tänä vuonna 25 ja Kuopioon 64 henkilöä. Henkikirjoittaja Lea Iivosen mukaan kutsuttuja on nyt poikkeuksellisen paljon.

Mainos alkaa

Mainos päättyy

– Hämmästelin itsekin isoa määrää, sillä vastaavia tapauksia on tavallisesti vain muutamia vuodessa. Tietysti osa nimistä on voinut olla kutsulistoilla aiemminkin.

Lain mukaan henkilö voidaan julistaa kuolleeksi maistraatin päätöksellä, jos hänen syntymävuotensa päättymisestä on kulunut sata kalenterivuotta ja hänen viimeisin, tiedossa oleva elinvuotensa on päättynyt viisi kalenterivuotta aiemmin. Julistuksen edellytyksenä on, ettei henkilö ilmoittaudu maistraattiin määräaikaan mennessä tai etteivät hänestä tietävät ihmiset esitä asiaan muita laillisia esteitä.

Lue lisää lauantain Karjalaisesta.